b'\n_START_ARTICLE_\nPa\xc5\xa1ain kieli\n_START_PARAGRAPH_\nPa\xc5\xa1ain kieli on Afganistanin Kapisan, Laghmanin ja Kunarin maakunnissa Kabuljoen pohjoispuolella asuvien pa\xc5\xa1aiden puhuma dardilainen kieli. Vuonna 1982 sen puhujia arvioitiin olevan noin 108\xc2\xa0000 henke\xc3\xa4._NEWLINE_Pa\xc5\xa1ai kuuluu dardilaisten kielten keskiseen ryhm\xc3\xa4\xc3\xa4n. Se jakautuu toisistaan voimakkaasti poikkeaviin murteisiin, joiden puhujat eiv\xc3\xa4t usein lainkaan ymm\xc3\xa4rr\xc3\xa4 toisiaan. Kieli toimii yhteis\xc3\xb6n suullisen kanssak\xc3\xa4ymisen v\xc3\xa4lineen\xc3\xa4. Viime aikoina sit\xc3\xa4 on yritetty k\xc3\xa4ytt\xc3\xa4\xc3\xa4 my\xc3\xb6s kirjallisesti arabialaisen kirjaimiston pohjalta. Miehist\xc3\xa4 huomattava osa puhuu my\xc3\xb6s pa\xc5\xa1tua tai daria, jotka ovat syrj\xc3\xa4ytt\xc3\xa4m\xc3\xa4ss\xc3\xa4 pa\xc5\xa1ain. Historiallisten tietojen ja paikannimist\xc3\xb6n perusteella sen alue on aikaisemmin ollut huomattavasti laajempi.'